Majandus- ja

Kommunikatsiooniministeerium

Suur-Ameerika 1 Teie 02.05.2018 nr 2-13/18-3805

10122 Tallinn Meie 11.05.2018 nr 4/141

**Arvamuse esitamine direktiivi eelnõu COM(2018) 184 kohta**

Lugupeetud Kristi Talving!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust direktiivi eelnõu COM(2018) 184 kohta (edaspidi: direktiiv), mis reguleerib esindushagi esitamist tarbijate kollektiivsetes huvides.

Kaubanduskoda on seisukohal, et direktiivis esineb probleemseid kohti, mis nõuaksid selgitamist ja/või parandamist.

1. Kaubanduskoda leiab, et direktiivis kasutatav mõiste „tava“ on liiga laialt defineeritud, mis võib tekitada edasises direktiivi tõlgendamises probleeme. Direkiivi järgi tähendab tava kaupleja tegevust või tegevusetust. Kuigi direktiivi kohaldamisala tuleneb direktiivi I lisas loetletud liidu õigusnormide rikkumise korral, võib mujal direktiivis kasutatud ebaaus kaubandustava tekitada segadust ning kohaldada võidakse direktiivi ka olukordades, kus kaupleja tegevus või tegevusetus ei ole tegelikkuses direktiivi mõistes ebaaus kaubandustava. Seetõttu võiks direktiiv lähtuda kehtiva direktiivi 2009/22/EL käsitlusest, kus kasutatakse mõistet „rikkumine“, mis tähendab igasugust tegevust, mis on vastuolus I lisas loetletud direktiividega sellistena, nagu need on siseriiklikku õiguskorda üle võetud, ja mis kahjustab tarbijate ühishuve.

2. Direktiivi järgi võidakse karistusena määrata trahve, kui kaupleja ei täida tema vastu suunatud lõplike otsuseid. Trahvidest saadud tulu jaotamise üle otsustamisel peavad liikmesriigid võtma arvesse tarbijate kollektiivseid huve. Kaubanduskoja hinnangul on trahvide tulu jaotamise nõue vastusolus Eestis kehtiva õiguskorraga. Eestis ei ole võimalik trahvidest saadud tulu jaotada kannatanute vahel. Kannatanu võib saada hüvitist kahju hüvitamise nõude aluselt. Seetõttu tuleks nõue trahvide tulu jaotamine tarbijate kollektiivseid huve arvesse võttes jätta välja direktiivist. Kui tulude jaotamise all on mõeldud trahvi tulude suunamine avaliku huvide toetamisele, näiteks tarbijakaitsega seonduva info levitamisega, tuleks see direktiivi selgemalt sõnastada.

3. Direktiivis on välja toodud, et esindushagi korras välja mõistetud kahju hüvitamine ei piira tarbija õigusi saada ka muid hüvitisi. Kaubanduskoda leiab, et antud säte peaks olema konkreetsem. Tuleks välistada taolised olukorrad, kus tarbija saab hüvitist vms läbi esindushagi ning samuti ka individuaalselt. See oleks kauplejaid liigselt koormav ning vastuolus kehtiva korraga. Kaubanduskoja hinnangul võiks tarbija õigused kaupleja suhtes piirduda esindushagis välja mõistetuga ning olukorras, kus tarbija on juba esitanud hagi kaupleja suhtes, ei tohiks tarbijal olla võimalust osaleda esindushagis.

4. Kaubanduskoda leiab, et hetkel jääb direktiivis selgusetuks, kas kahju hüvitamise nõudmisel läbi pädeva asutuse tagatakse ainult neile tarbijatele kahju hüvitamine, kes on andnud oma volitused esindushagis osalemiseks. Kaubanduskoja hinnangul oleks muu olukord peale eelnimetatu kauplejaid liigselt koormav ning ei tagaks õigusselgust. Kui ei ole teada, kellele on suunatud kahju hüvitamise nõue, on hiljem raske nõuet tarbijale rahuldada, sest kaupleja ei tea, kas ta peab antud isikule tegelikkuses nõuet rahuldama. See aga tekitaks uusi vaidlusi. Kaupleja peaks teadma läbi kahju hüvitamise nõude, kui suurt hüvitamist ta peab tasuma ning kui suurele ringile. Seetõttu tuleks direktiiviga tagada, et ei tehtaks otsuseid, kus ei ole teada nii kahju hüvitamise suurus kui ka puudutavate ring.

**Sellest tulenevalt on Kaubanduskoda seisukohal, et direktiivis tuleks kasutada mõiste tava asemel mõistet rikkumine, trahvi tulude jaotamine tuleks selgemalt sõnastada või ära kaotada ning tarbijal ei tohiks olla võimalik saada topelthüvitist kauplejalt. Samuti ei tohiks kahju hüvitamisel teha otsuseid, kus kaupleja ei tea, kui suurt kahju temalt välja nõutakse.**

Lugupidamisega

/allkirjastatud digitaalselt/

Mait Palts

Peadirektor

Koostanud: Indrek Tops indrek.tops@koda.ee 604 0071